Diari Oficial de la Generalitat Valenciana


Sumari del DOGV 9560, del 23-03-2023 (2023/2902)

ORDRE 2/2023, de 14 de març, de la Conselleria d'Hisenda i Model Econòmic, per la qual es modifica l'Ordre 2/2021 de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2902


Data del document
:   14-03-2023

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública

ORDRE 2/2023, de 14 de març, de la Conselleria d'Hisenda i Model Econòmic, per la qual es modifica l'Ordre 2/2021 de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública. [2023/2902]  
  
  
PREÀMBUL  
  
Per Ordre 2/2021 de 5 de febrer, de la Conselleria d'Hisenda i Model Econòmic, es van aprovar les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública (DOGV 9021, 16.02.2021).  
Mitjançant Resolució de 23 d'abril de 2021, de la Conselleria d'Hisenda i Model Econòmic, es van convocar, per a l'exercici 2021, subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública.  
Com a resultat de la tramitació aquesta convocatòria de subvencions a l'empara de la citada Ordre 2/2021, de 5 de febrer, i després de l'experiència acumulada durant l'any 2021 en la seua gestió, s'han evidenciat algunes qüestions que es considera convenient millorar i perfeccionar en les bases que regulen aquestes subvencions.  
Així, en síntesi s'introdueixen, entre altres, les modificacions de millora següents: en primer lloc, es modifiquen els aspectes a concretar en el contingut dels convenis de col·laboració, incorporant les dades i informes que es facilitaran al personal investigador predoctoral per part de la Generalitat Valenciana, tenint en compte el seu caràcter confidencial, i suprimint el contingut econòmic en els convenis, el qual se cenyirà al que s'estableix en la resolució de concessió de les subvencions de cada convocatòria; en segon lloc, es millora la redacció del procediment de resolució de les subvencions, diferenciant entre la concessió de les subvencions a les universitats i la selecció dels projectes d'investigació de tesis de les universitats beneficiàries, i s'estableix un termini de 3 mesos des de la publicació de la resolució de selecció de projectes d'investigació per a la subscripció amb cada entitat beneficiària del corresponent conveni de col·laboració; en tercer lloc, a l'efecte d'una major claredat en l'import de la subvenció concedida, s'estableix que la quantia individual màxima de la mateixa s'establisca en cada convocatòria, tenint en compte que qualsevol cost de contractació que excedisca de la subvenció atorgada, haurà de ser assumit per les entitats beneficiàries. A més, es millora la redacció de l'apartat d'altres despeses finançables relacionades amb el desenvolupament de la tesi i la formació dels doctorands i doctorandes.  
  
D'altra banda, se suprimeix l'obligació d'estar en possessió d'un títol universitari en els tres anys anteriors a la data de publicació de la convocatòria, per considerar-se un requisit excessivament restrictiu, de manera que siga prou amb acreditar l'admissió o preadmissió en un programa relacionat amb algun tema d'economia, en una universitat del Sistema Universitari Valencià.  
Finalment, s'ha millorat i modificat la redacció de l'article 17 referent als criteris de valoració i selecció de les sol·licituds, incorporant com a criteri de valoració de les universitats les tesis defensades amb esment internacional en els programes de doctorat en economia. També s'ha millorat la redacció de l'article 21 referent als supòsits de modificació de la subvenció.  
Les al·lusions a la Conselleria d'Hisenda i Model Econòmic d'aquesta ordre venen referides per tractar-se de l'òrgan que en l'actualitat ostenta les competències en matèria de finançament autonòmic.  
En la tramitació d'aquesta norma se han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència, i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és la millora dels procediments de sol·licitud, gestió i pagament de les subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública.  
Igualment, la norma s'ajusta al principi de proporcionalitat, en contindre la regulació imprescindible per a atendre els objectius perseguits.  
  
El principi de seguretat jurídica també es compleix perquè la norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència mitjançant la publicació de l'anunci de consulta prèvia del projecte d'ordre en la pàgina web de la Conselleria d'Hisenda i Model Econòmic establit en l'apartat primer de l'article 133 de la Llei 39/2015, i mitjançant la publicació oficial del projecte normatiu en el DOGV, a l'efecte que poguera ser conegut per la ciutadania aquest text, mitjançant el tràmit d'informació pública.  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni major consum dels recursos públics.  
En aplicació del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions que es regulen en la present ordre no estan subjectes a l'article 107.1 del Tractat de Funcionament de la Unió Europea, en tractar-se del foment d'activitats de formació i especialització dels recursos humans en investigació, desenvolupament i innovació, així com la promoció de la incorporació de professionals de la R+D+I a les entitats, tant públiques com privades; i la realització de R+D+I independent per a millorar els coneixements i la comprensió, inclosa la investigació col·laborativa i el desenvolupament i difusió dels resultats de les investigacions.  
Les subvencions que es regulen en aquesta ordre es troben incloses en el Pla estratègic de subvencions de la Conselleria d'Hisenda i Model Econòmic 2021-2023, en la línia S1254000.  
Aquesta disposició no està inclosa en l'últim Pla normatiu de l'administració de la Generalitat, aprovat per acord del Consell, no obstant això, les anàlisis realitzades durant l'any 2022 sobre l'experiència adquirida en el desenvolupament de la gestió de les anteriors convocatòries han evidenciat la necessitat de la seua aprovació.  
Per tot això, d'acord amb el que s'estableix en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; de conformitat amb la proposta de la Secretaria Autonòmica de Model Econòmic i Finançament, de data 14 de setembre de 2022, i emés informe per l'Advocacia de la Generalitat i per la Intervenció Delegada; en virtut de les facultats que em confereix l'article 160.2.b) de la Llei 1/2015, de 6 de febrer, de la Generalitat, una vegada evacuats els informes preceptius, concedida audiència pública, i oït/conforme el Consell Jurídic Consultiu de la Comunitat Valenciana:  
  
  
ORDENE  
  
Article únic. Modificació de l'Ordre 2/2021, de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública.  
S'aprova la modificació de l'Ordre 2/2021, de 5 de febrer, de la Conselleria d'Hisenda i Model Econòmic, per la qual se estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública, mitjançant la modificació, addició o supressió dels apartats i preceptes següents, que queden redactats conforme a l'annex únic de la present ordre:  
Apartat 4 de l'article 1: Objecte i àmbit d'aplicació  
Apartat 3 de l'article 5: Entitats beneficiàries, requisits, manera d'acreditar-los i obligacions  
Apartats 7 i 8 de l'article 6: Personal investigador predoctoral  
Apartats 1, 2 i 7 de l'article 8: Conceptes subvencionables i criteris per a la determinació de l'import de les subvencions  
Apartat 1 de l'article 9: Forma i termini de presentació de sol·licituds  
Apartats 1, 2, 3 i 8 de l'article 17: Criteris de valoració i selecció de les sol·licituds  
Article 18: Proposta de resolució  
Apartats 1, 4, 5, 6, 7 i 8 de l'article 19: Resolució  
Apartats 1, 2 i 3 de l'article 20: Convenis de col·laboració  
Article 21: Modificació de la subvenció  
  
  
DISPOSICIÓ DEROGATÒRIA  
  
Única. Derogació normativa  
Queden derogades quantes disposicions d'igual o inferior rang s'oposen al que es disposa en la present ordre.   
  
  
DISPOSICIONS ADDICIONALS  
  
Primera. Incidència pressupostària  
L'aplicació i el posterior desenvolupament d'aquesta ordre no podrà tindre cap incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
Segona. Facultats de la persona titular de la direcció general competent en matèria de finançament autonòmic  
Es faculta la persona titular de la direcció general competent en matèria de finançament autonòmic, perquè dicte les resolucions i instruccions necessàries per a l'aplicació i interpretació de la present ordre.  
  
  
  
DISPOSICIÓ TRANSITÒRIA  
  
Única. Efectes de l'ordre sobre els procediments ja iniciats  
Als procediments de concessió de subvencions ja iniciats a l'entrada en vigor d'aquesta ordre els serà aplicable l'Ordre 2/2021, de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana, en l'àmbit de l'economia pública.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de març de 2023  
  
El conseller d'Hisenda i Model Econòmic  
ARCADI ESPAÑA GARCÍA  
  
  
ANNEX  
Nova redacció dels articles afectats per la modificació de l'Ordre 2/2021, de 5 de febrer, de la Conselleria d'Hisenda i Model Econòmic, per la qual s'estableixen les bases reguladores per a la concessió de subvencions per al foment de la formació, la investigació i la transferència de coneixement entre el Sistema Universitari Valencià i l'administració pública valenciana en l'àmbit de l'economia pública.  
  
  
Primer  
Es modifica l'apartat 4 de l'article 1, que queda redactat com segueix:  
«4. El seguiment dels projectes d'investigació de tesi doctoral s'articularà i concretarà mitjançant la subscripció d'un conveni de col·laboració de conformitat amb el que es disposa en la resolució de concessió, en la convocatòria, en aquestes bases reguladores i en la normativa reguladora de convenis. La subscripció del conveni no comportarà en cap cas obligacions econòmiques addicionals per a la Generalitat, les quals se cenyiran al que s'estableix en la resolució de concessió de les subvencionés de cada convocatòria».  
  
Segon  
Es modifica l'apartat 3 de l'article 5, que queda redactat com segueix:  
«3. Les entitats beneficiàries (universitats) subscriuran un conveni de col·laboració amb la Generalitat, el contingut de la qual s'ajustarà al disposat en l'article 11 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i en el qual es concretaran els aspectes següents:  
a) El projecte de tesi doctoral, dins de les àrees establides en la convocatòria, així com les dades, informes i informació en general que es facilitarà al personal investigador predoctoral per part de la Generalitat Valenciana, que tindran caràcter confidencial i, en conseqüència, no podran ser divulgats per les entitats beneficiàries ni pel personal investigador, ni posats en coneixement de tercers, si no és amb el consentiment exprés i per escrit de la Generalitat Valenciana.  
  
b) El règim de treball en les dependències de la Generalitat i de la Universitat, així com els tutors o tutores de la tesi doctoral i, en el cas que siga necessari per al desenvolupament de la tesi, les hores i el període temporal en les quals el personal investigador predoctoral en formació haurà de desenvolupar la seua activitat en la seu de la Generalitat o els seus organismes autònoms. En tot cas, el temps de treball desenvolupat pel personal investigador predoctoral en la seu de la Generalitat, es destinarà exclusivament a l'elaboració de la seua tesi doctoral i tindrà per objecte recaptar la informació necessària (dades, context institucional, marc normatiu, etc.) per al desenvolupament de la tesi doctoral.  
c) L'establiment d'un comité de seguiment, amb representació de la Generalitat i de la universitat, que s'encarregarà del seguiment i avaluació dels projectes d'investigació. En aplicació del que es preveu en el III Pla d'igualtat de dones i homes de l'administració de la Generalitat, aprovat el 5 d'agost de 2022, i el que es disposa en la Llei orgànica 3/2007, de 22 de març, per a la igualtat efectiva de dones i homes, es procurarà una presència equilibrada de dones i homes en el comité de seguiment. Les persones que actuen en representació de la Generalitat en el comité seran nomenades per la persona titular de la direcció general competent en matèria de finançament autonòmic.  
  
d) L'obligació de les universitats de realitzar, una vegada finalitzada la tesi doctoral, el seguiment dels indicadors i objectius, als efectes previstos en les presents bases reguladores.  
e) Els termes de la col·laboració entre les parts, que en tot cas respectaran el que es disposa en aquestes bases reguladores i en la convocatòria corresponent».  
  
Tercer  
Es modifica l'apartat 7 de l'article 6, que queda redactat com segueix:  
«7. Les persones candidates hauran de complir amb els requisits que s'establisquen en la convocatòria específica de cada contracte predoctoral realitzat per la universitat beneficiària. En tot cas, en les convocatòries de selecció que realitzen les universitats, haurà d'establir-se que les persones candidates reunisquen els requisits següents:  
a) Acreditar l'admissió o preadmissió en un programa de doctorat relacionat amb algun tema d'economia, en una universitat del Sistema Universitari Valencià.  
b) No estar en possessió del títol de doctor o doctora en economia amb anterioritat a la data d'inici del gaudi de la subvenció.  
c) No haver gaudit amb anterioritat d'una subvenció o beca predoctoral per un període de temps superior un any.  
d) No trobar-se en cap dels supòsits contemplats en l'article 13.2 de la Llei 38/2003, de 17 de novembre, general de subvencions».  
  
  
S'afig un apartat 8 a l'article 6, amb la redacció següent:  
«8. El procés de selecció del personal investigador predoctoral serà responsabilitat de la universitat i, en tot cas, respectarà els principis de publicitat, concurrència competitiva, objectivitat, igualtat i no discriminació, sent obligatòria la publicació de les ofertes públiques de places del personal investigador predoctorals en el Diari Oficial de la Generalitat Valenciana (DOGV), així com la difusió de les mateixes a tota la comunitat universitària a través del lloc web de la universitat, de taulers d'anuncis o d'altres mitjans de publicitat (llistes de subscriptors de correu electrònic, premsa, ràdio, televisió o qualsevol altre mitjà de difusió)».  
  
Quart  
Es modifiquen els apartats 1 i 2 de l'article 8, que queden redactats de la manera següent:  
«1. La quantia individual màxima de la subvenció per a cada anualitat vindrà establida en la convocatòria.  
2. La subvenció es destinarà a finançar el cost del contracte del personal investigador predoctoral. No obstant això, també es podran finançar altres despeses directament relacionades amb el desenvolupament de la tesi i la formació del doctorand o doctoranda, com ara:  
a) Material bibliogràfic fins a un màxim per anualitat que vindrà determinat en la corresponent convocatòria.  
b) Béns d'equip per a ús de l'investigador o investigadora predoctoral (portàtil) fins a un màxim que vindrà determinat en la corresponent convocatòria.  
c) Despeses de difusió del projecte de tesi doctoral, com ara les despeses de publicacions en revistes científiques (inclosos les despeses de traducció) o les quotes per adhesió a associacions especialitzades.  
d) Despeses derivades de l'organització i participació de la persona investigadora predoctoral i del tutor o tutora designat per l'entitat beneficiària, en jornades, seminaris i activitats de formació específiques relacionades amb el tema de la tesi doctoral o l'adquisició de capacitats i habilitats investigadores. Aquest apartat inclou les despeses d'inscripció, viatge, manutenció i allotjament».  
Així mateix, s'afig un nou apartat 7 a l'article 8, amb la següent redacció:  
«7. Les entitats beneficiàries hauran d'assumir qualsevol cost de contractació que excedisca la subvenció atorgada, derivat tant dels increments retributius dels salaris del personal investigador, com dels increments de les quotes empresarials de la Seguretat Social, o dels increments causats per qualsevol altra circumstància o modificació en el marc laboral o legislatiu».  
  
Cinqué  
Es modifica l'apartat 1 de l'article 9, que queda redactat com segueix:  
«1. Les sol·licituds d'aquestes subvencions hauran de presentar-se per les universitats del Sistema Universitari Valencià que impartisquen estudis oficials de doctorat, en la forma i terminis recollits en les convocatòries que es publiquen. La sol·licitud de la subvenció es realitzarà per part del rector o rectora de la universitat o per part de la persona que ostente la representació legal de la universitat en matèria d'investigació».  
  
Sisé  
Se suprimeix l'apartat 8 de l'article 17 i es dona nova redacció als apartats 1, 2 i 3 de l'article 17, que queden redactats com segueix:  
«1. Els criteris que s'empraran per a seleccionar a les universitats beneficiàries són els següents:  
a) Professorat amb doctorat per cada cent alumnes: professorat permanent doctor, equivalent a temps complet per cada 100 alumnes matriculats en estudis de grau, màster i doctorat. Màxim: 25 punts.  
  
b) Nombre de tesis doctorals llegides en els programes de doctorat en economia per cada cent alumnes matriculats en estudis de grau, màster i doctorat. Màxim: 20 punts.  
c) Factor d'impacte mitjà: factor d'impacte mitjà de les publicacions per a les quals hi ha un autor o autora afiliat a la institució d'acord amb Journal Citation Reports, referenciat a les àrees Economy, Finance i Business. Màxim: 20 punts.  
d) Fons d'investigació per professorat doctor: Recursos per a projectes d'investigació sobre el total de professorat permanent doctor equivalent a temps complet. Màxim: 20 punts.  
e) Percentatge de tesis defensades amb esment internacional en programes de doctorat en economia sobre el total de tesis llegides en programes de doctorat en economia. Màxim: 15 punts.  
2. Les universitats sol·licitants, mitjançant certificació de qui n'ostente la representació legal, hauran de proporcionar la informació sobre els criteris de concessió, així com el detall del càlcul i dades utilitzades per a la determinació de les ràtios esmentades en l'apartat anterior.  
  
3. Els criteris de concessió relacionats estaran referits a les dades del curs acadèmic que s'indique en la convocatòria, tenint en compte que:  
  
- Les dades d'alumnes matriculats en estudis de grau, màster i doctorat, es referiran a matèries relatives a Economia en sentit ampli, és a dir, tenint en compte els estudis d'economia, empresa, finances, comptabilitat, auditoria, fiscalitat o màrqueting.  
- Les dades de professorat permanent doctor, es referiran igualment al professorat amb doctorat en els departaments relatius a Economia en sentit ampli.  
- Els programes de doctorat en economia i els recursos per a projectes d'investigació es referiran també a matèries relatives a Economia en sentit ampli».  
  
Seté  
1. Es modifica article 18 amb la redacció següent:  
«La Comissió avaluadora, d'acord als criteris establits per a l'avaluació, elevarà a la persona titular de la direcció general competent en matèria de finançament autonòmic una proposta de resolució, amb indicació del resultat de l'avaluació efectuada mitjançant una relació prioritzada de les sol·licituds, per puntuació obtinguda i en el seu cas la llista de reserva per a cobrir les renúncies que es produïsquen».  
  
  
Huité  
1. Es modifica l'apartat 1 de l'article 19 amb la redacció següent:  
  
«1. Elevada la proposta de resolució, la persona titular de la conselleria competent en matèria de finançament autonòmic o la persona titular de l'òrgan que delegue, dictarà la corresponent resolució del procediment.  
S'afigen els apartats 4, 5, 6, 7 i 8 a l'article 19, amb la redacció següent:  
«4. La resolució de concessió quedarà condicionada al compliment del que es disposa en els apartats següents.  
5. En la resolució de concessió s'establirà un termini, que no podrà ser superior a 1 mes, perquè les universitats beneficiàries realitzen una proposta de projectes d'investigació de tesis doctorals a finançar i que hauran d'ajustar-se a les àrees prioritàries establides en la convocatòria. A l'efecte, les universitats beneficiàries hauran de presentar una proposta ordenada, almenys amb el doble de projectes d'investigació de tesis doctorals a finançar, que haurà de respectar els principis de publicitat, concurrència competitiva, objectivitat, igualtat i no discriminació.  
  
6. La proposta ordenada haurà d'incloure, per a cada projecte de tesi doctoral, almenys els apartats següents:  
- Títol del projecte de tesi.  
- Àrea prioritària en la qual s'engloba dins de les previstes en la convocatòria.  
- Necessitats d'informació o dades de la Generalitat per al desenvolupament del projecte.  
- La durada prevista de l'estada del personal investigador predoctoral en les dependències de la Generalitat Valenciana.  
- Objectius, metodologia, mitjans a utilitzar, planificació temporal i referències bibliogràfiques.  
7. Sobre la base d'aquesta proposta, l'òrgan instructor dictarà la resolució definitiva de resolució de concessió, amb la selecció de projectes d'investigació de tesi a finançar en funció de la seua viabilitat, i de l'existència de tutors o tutores disponibles en els diferents departaments o organismes autònoms de la Generalitat Valenciana. Per a això, podrà recaptar l'assessorament d'experts/es independents. La resolució de selecció de projectes d'investigació de tesis es publicarà en la pàgina web de la conselleria competent en matèria de finançament autonòmic. La resolució definitiva de concessió posarà fi a la via administrativa i serà notificada a les persones interessades.  
  
8. Una vegada publicada la resolució de selecció dels projectes d'investigació de tesis a finançar, i amb caràcter previ a la subscripció del conveni, les universitats podran iniciar el procés de selecció del personal investigador predoctoral, que s'ajustarà al que s'estableix en les presents bases reguladores».  
  
Nové  
1. Es dona nova redacció a l'apartat 1 de l'article 20, que queda redactat de la manera següent:  
«1. En un termini màxim de 3 mesos des de la publicació de la resolució de selecció de projectes d'investigació, se subscriurà amb cada entitat beneficiària el corresponent conveni de col·laboració, en el qual es concretaran els aspectes establits en l'article 5 de les presents bases reguladores.»  
2. L'apartat 3 de l'article 20 passa a ser l'apartat 2, mantenint la seua redacció original.  
3. Es dona nova redacció a l'apartat 2 de l'article 20, que passa a ser l'apartat 3, i queda redactat de la manera següent:  
«2. La data d'inici del contracte o, si escau, el termini de tres mesos i deu dies des de la publicació de la resolució de selecció de projectes d'investigació, determina l'inici de l'execució del projecte i de la subvenció».  
  
Dècim  
Es dona nova redacció a l'article 21, que queda redactat de la manera següent:  
«1. Les actuacions hauran d'executar-se en el temps i forma que es determine en la resolució de concessió i en el conveni subscrit. No obstant això, quan sorgisquen circumstàncies concretes que alteren les condicions tècniques o econòmiques essencials tingudes en compte per a la concessió de la subvenció, l'entitat beneficiaria podrà sol·licitar la modificació de la resolució de concessió. Qualsevol canvi en el contingut de la resolució requerirà simultàniament:  
a) Que aquest siga sol·licitat abans que finalitze el termini d'execució de la subvenció o, si fa el cas, l'anualitat corresponent, i siga autoritzat expressament per l'òrgan concedent amb informe favorable del comité de seguiment del conveni.  
b) Que el canvi no afecte els objectius perseguits amb la subvenció, els seus aspectes fonamentals o que hagen estat determinants per a la concessió de la subvenció, ni danye drets de terceres persones.  
  
c) Que les modificacions obeïsquen a causes sobrevingudes que no van poder preveure's en el moment de la sol·licitud.  
2. La sol·licitud de modificació s'acompanyarà d'una memòria en la qual s'exposaran els motius dels canvis i es justificarà la impossibilitat de complir les condicions imposades en la resolució de concessió, el manteniment dels requisits essencials i objectius de la subvenció, així com que no es danyen drets de tercers.  
3. En el finançament de les despeses del personal investigador predoctoral, en el cas que es produïsca l'extinció del contracte laboral durant els primers dotze mesos d'execució de la subvenció, l'entitat beneficiària podrà contractar en les mateixes condicions i amb els mateixos requisits, i el nou contracte serà subvencionable en el termini pendent d'execució.  
4. La interrupció dels contractes objecte de la subvenció, per circumstàncies sobrevingudes, podrà donar lloc a la modificació de la resolució de concessió. En aquest sentit, les entitats beneficiàries podran sol·licitar la interrupció i la pròrroga del termini d'execució de l'ajuda corresponent al temps de la suspensió dels contractes finançats, quan aquestes suspensions es produïsquen per les causes següents:  
a) Permís de maternitat o paternitat.  
b) Adopció.  
c) Guarda amb finalitats d'adopció o acolliment.  
d) Risc durant l'embaràs.  
e) Risc durant la lactància natural de menors de nou mesos.  
f) Incapacitat temporal durant l'embaràs per causes vinculades amb aquest.  
g) Incapacitat temporal per causes diferents a les del punt anterior per un període d'almenys dos mesos consecutius.  
Les interrupcions de la subvenció per causes diferents a les recollides adés, no donaran lloc a la pròrroga del termini d'execució.  
Les interrupcions i pròrrogues hauran de ser autoritzades per l'òrgan concedent, que podrà recaptar els informes que considere oportuns i donar lloc a la modificació dels termes de la concessió, mitjançant nova resolució.  
L'autorització d'interrupció i de pròrroga de l'ajuda en cap cas comporta un augment en la quantia de l'ajuda concedida inicialment.  
  
Qualsevol increment en el pagament de la quota patronal de la seguretat social o de la retribució, a conseqüència del període prolongat, serà per compte del centre de R+D contractant.  
4. Tota alteració de les condicions tingudes en compte per a la concessió o, si fa el cas, l'obtenció amb posterioritat a la presentació de la sol·licitud d'altres subvencions públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida».